Millogin LISA maalinosoitin
**Millog Oy** on vuonna 2006 perustettu yritys, joka vastaa Suomen Puolustusvoimien strategisena kumppanina Maa- ja Merivoimien kaluston kunnossapidosta ja varaosalogistiikasta sekä erikseen sovittujen Ilmavoimien järjestelmien kunnossapidosta. Tänäpäivänä Millog tarjoaa palvelujaan myös muille viranomaisille ja yrityksille.

Millogin pääomistajat ovat Patria ja Insta.

Historia
--------

Puolustusvoimat päätti vuosituhannen alkupuolella selvittää mahdollisen strategisen kumppanuuden vaikutuksia organisaatioon, toimintamalliin ja kustannuksiin. Ensimmäiset selvitykset koskivat ajoneuvojen huoltoa ja kunnossapitoa, myöhemmin koko Maavoimien kunnossapitoa. Millog Oy perustettiin vuonna 2006 neuvottelemaan kunnossapidon kumppanuudesta Puolustusvoimien kanssa. Yrityksen perustajina olivat Patria, Insta, Sisu, Raskone ja Oricopa.

Vuonna 2008 Millog ja Maavoimat allekirjoittivat strategisen kumppanuussopimuksen. Maavoimien varikkotason kunnossapito siirtyi Millogille vuoden 2009 alussa. Sopimusta laajennettiin vuonna 2015, jolloin Maavoimien joukko-osastojen korjaamojen kunnossapitotoiminnot ja Merivoimien kaluston kunnossapito siirtyivät Millogille.

Yritysostojen myötä Millog Oy on laajentunut Millog-yhtiöiksi.

Vuonna 2016 Millog toteutti liiketoimintajärjestelyn, jossa sen optroniikkatuoteliiketoiminnan tuotekehitys ja myynti sekä Oricopa Oy:n integrointiliiketoiminta keskitettiin uuteen tytäryhtiöön. Senop Oy aloitti toimintansa 1.1.2016. Joulukuussa 2019 Millog sopi Virve Tuotteet ja Palvelut Oy:n koko osakekannan ostamisesta. Lokakussa 2020 Millog sopi Western Shipyard Oy:n koko osakekannan ostamisesta. Vuonna 2021 Millog osti lisäksi Laivakone Oy:n ja Hämeen Diesel Oy:n osakekannat.

Vuonna 2022 Millog-yhtiöihin kuuluneet Western Shipyard Oy, Laivakone Oy ja Hämeen Diesel Oy yhdistyivät Millog Marine & Power Oy:ksi ja Virve Tuotteet ja Palvelut yhdistyi Senop Oy:hyn.

Organisaatio
------------

Yhtiöllä on tuotantotoimintaa 22 eri paikkakunnalla ja sen pääkonttori on Tampereella. Yhtiön palveluksessa on yli 1 000 työntekijää ja liikevaihto on noin 233 M€ (2022).

Tytäryhtiöt
-----------

* Senop Oy on Millogin tytäryhtiö, jonka toimipaikat ovat Oulussa, Lievestuoreella ja Kangasalla.
* Millog Marine & Power Oy on Millogin tytäryhtiö, jonka toimipaikat ovat Hämeenlinnassa, Teijossa, Kaarinassa ja Vantaalla.

### Johto

Millogin toimitusjohtaja on Rami Harmaala. Senopin toimitusjohtaja on Aki Korhonen. Millog Marine & Powerin toimitusjohtaja on Janne Sirviö.

SA-kaupat
---------

Millogille kuuluu Hämeenlinnan SA-kauppa, jossa myydään Puolustusvoimien hylkäämää ja käytöstä poistettua materiaalia. Jyväskylän ja Oulun SA-kaupat lakkautettiin keväällä 2021.

Kuopion Neulaniemen SA-kauppa lakkautettiin ja sen materiaali siirrettiin Ouluun loppuvuodesta 2009. Tikkakoskella aikaisemmin sijainnut Kasinhäntä-niminen ilmavoimiin erikoistunut myymälä siirrettiin vuonna 2010 Jyväskylään avattuun kauppapaikkaan. Myös Lylyn SA-kauppa LyVi yhdistettiin loppuvuodesta 2010 Jyväskylän SA-kauppaan.

Huutokaupat
-----------

Yhtiö organisoi Puolustusvoimien ylijäämämateriaalin huutokauppoja, joita on järjestetty vuodesta 1944 lähtien.

Museo
-----

Myös Viestivarikon museo Lylyssä on osa yhtiötä. Museo ei ole enää yleisölle avoinna.

Katso myös
----------

* Tervolan varikko
* Oriveden asevarikko
* Lievestuoreen varikko
* Kuopion asevarikko
* Elektroniikkalaitos
* Panssarivarikko

Lähteet
-------

1. ↑  Millogin kasvutarina – Kunnossapidon kumppanuushankkeesta versoi valtakunnallinen yhtiöperhe ja kriittisten toimintojen turvaaja *Millog*.  15.8.2023. Viitattu 9.10.2023.
2. ↑  Yhdessä parempi ja turvallinen tulevaisuus *Millog*.  10.4.2023. Viitattu 9.10.2023.
3. ↑  Millog Oy ostaa Virve Tuotteet ja Palvelut Oy:n koko osakekannan *erillisverkot.fi*.  20.12.2019. Viitattu 1.6.2022.
4. ↑  Millog Oy ostaa Oy Western Shipyard Ltd:n koko osakekannan *millog.fi*.  1.10.2020. Viitattu 1.6.2022. (englanniksi)
5. 1 2  Historia *Millog*. Viitattu 9.10.2023.
6. ↑  Millog Oy - Y-tunnus: 2051859-5 - Yritystiedot, taloustiedot, päättäjät & hallituksen jäsenet *www.finder.fi*. Viitattu 9.10.2023.
7. ↑  Company | About us *Senop*.  10.2.2023. Viitattu 9.10.2023. (englanniksi)
8. ↑  Millog Marine & Power Oy *Millog Marine & Power Oy*. Viitattu 9.10.2023.
9. ↑  Hakkarainen, Petri: Vanha ar­mei­ja­ta­va­ra käy hyvin kau­pak­si, mutta osasta sitä myy­vis­tä myy­mä­löis­tä luo­vu­taan *Kaleva*.  2.2.2021. Viitattu 13.10.2021.

Aiheesta muualla
----------------

* Millog Oy:n verkkosivut
* Senop Oy:n verkkosivut www.senop.fi
* Millog Marine & Power Oy:n verkkosivut.